Tasman (distrikt)
Distrikt Tasman je jedna od 16 regija na Novom Zelandu, a nalazi se na sjeverozapadnom dijelu Južnog otoka. Distrikt je pod upravom Distriktnog vijeća Tasmana, koje zasjeda u Richmondu. Grad Nelson, koji se geografski nalazi u ovoj regiji, čini samostalnu samoupravnu cjelinu s odvojenim upravnim organima od Tasmana.

Geografija

Distrikt Tasman se nalazi na sjeverozapadnom dijelu Južnog otoka, a graniči s regijama Marlborough i West Coast te gradom Nelsonom i njegovom regijom. Regija ima ukupnu površinu od 9,616 km², a u njoj se nalaze čak tri nacionalna parka - Abel Tasman, Nelson Lakes i Kahurangi.

Administrativna podjela

Distriktno vijeće ima svoje sjedište u Richmondu, koji je samo 10 kilometara udaljen od obližnjeg Nelsona. Lokalna samouprava ima i svoje ispostave u vanjskim dijelovima regije. Osim Richmonda, važnija naselja su Motueka, Brightwater, Collingwood, Murchison, Riwaka, Saint Arnaud, Takaka, Tapawera, Wakefield, Mapua i Kaiteriteri.

Stanovništvo

Prema procjeni broja stanovnika iz 2015. godine u regiji živi 49,500 stanovnika, što je samo 1.1% ukupne populacije Novog Zelanda. Najviše stanovnika, njih 10,851, živi u Richmondu, dok je drugo najnaseljenije mjesto Motueka, s 8,050 stanovnika. Unatoč osjetnom rastu populacije, Tasman ostaje jedno od mjesta s najmanjom gustoćom stanovništva. 

Nakon engleskog, drugi najčešće govoren jezik u Tasmanu je njemački, dok je u ostatku zemlje to maorski jezik. Među poznatim stanovnicima distrikta bio je i slavni fizičar i nobelovac, Sir Ernest Rutherford.

Reference

Vanjske poveznice

 Službena stranica regije

Regije Novog Zelanda